'Renosterstroper' doodgeskiet | Maroela Media
Die Keniaanse wild- en omgewingsowerhede (KWS) het 'n operasie van stapel gestuur om 'n vermeende gewapende stroper op te spoor nadat sy makker tydens 'n skietgeveg by Solio Ranch, noord van Nyeri, doodgeskiet is.
KWS het Sondag in 'n verklaring gesê die vermeende stroper kon daarin slaag om tydens die skietery te ontsnap.
"Vrydag omstreeks 22:25 is opgemerk dat daar deur een van die reservaat se heinings gebreek is. Hinderlaagspanne is herorganiseer en omstreeks 02:00 het een van die spanne twee vermeende stropers opgemerk wat na hulle toe loop," lui die verklaring.
"Die span het die verdagtes gekonfronteer en hulle het op die KWS-span losgebrand, wat teruggeskiet het. Een van die vermeende stropers is doodgeskiet."
Luidens die verklaring is verskeie items in die oorledene se besit gevind, waaronder 'n boog en twee pyle, 'n veeartspyl, 'n mes, 'n selfoon en 'n ID-kaart en ander persoonlike dokumente. Die ander vermeende stroper het in die donker bosse in ontsnap, maar sy spore is gevolg waar dit by die reservaat uitgegaan het. Owerhede is tans steeds op sy spoor.
"Die stropers is voorgelê voor hulle iets kon doen en geen van die renosters is geraak nie. Die saak is by die Nyeri-polisie aangemeld wat die toneel besoek en 'n ondersoek van stapel gestuur het. Die KWS doen 'n beroep op die publiek om na vore te kom met enige inligting wat tot die inhegtenisneming van die verdagte kan lei," lui die verklaring.